Marşul pentru Diversitate s-a încheiat, sâmbătă, în Parcul Kiseleff, cu participarea a circa 1.000 de persoane, care au pornit de la Arcul de Triumf spre Piaţa Victoriei, pe ploaie. Ei au dansat şi au afişat steaguri în culorile curcubeului, militând pentru drepturile comunităţii LGBT.

UPDATE 18:30 "Marşul Diversităţii" s-a încheiat în Parcul Kiseleff, după o oră şi jumătate

Marşul a durat aproximativ o oră şi jumătate.

Ei au venit cu pancarte, pe care scrie "Stat laic", "Dragostea şi respectul definesc familia" şi "Drepturile omului pentru toţi". În timpul marşului ei au scandat "Ţinem separat biserica de stat" şi "Un, doi, trei, homofobii jos cu ei".

Numărul persoanelor a crescut de la 500, câte erau în timpul marşului pe Bulevardul Kiseleff, la 1.000, odată ajunşi în zona Piaţei Victoriei, după oprirea ploii. Marşul s-a încheiat în faţa Parcului Kiseleff.

Manifestanţii au dansat, fiind însoţiţi de o caravană cu muzică, şi au afişat steaguri în culorile curcubeului.

UPDATE 17:07 Peste 500 de persoane participă la "Marşul Diversităţii": Au plecat pe ploaie spre Piaţa Victoriei

Peste 500 de persoane s-au strâns, sâmbătă, la Arcul de Triumf, pentru "Marşul Diversităţii", ele plecând pe jos spre Piaţa Victoriei, pe o ploaie puternică. Alături de susţinătorii drepturilor comunităţii LGBT se află şi ambasadorul SUA, Hans Klemm.

Cei aproximativ 500 de participanţi au început să se strângă la Arcul de Triumf de la ora 16.00.

La ora 17.00, ei au pornit în marş către Piaţa Victoriei, fiind însoţiţi şi de ambasadorul SUA, Hans Klemm, care s-a declarat un susţinător al drepturilor LGBT. La marş participă şi deputatul PSD Petre Florin Manole, unul dintre parlamentarii care au votat în favoarea partenieratului civil.

Cu puţin timp înainte de plecarea în marş, în zona Arcului de Triumf s-a pornit o ploaie puternică, marşul fiind întârziat câteva minute. Participanţii au venit pregătiţi cu umbrele în culorile curcubeului.

Participanţii la marş s-au strâns la Arcul de Triumf începând cu ora 16.00. Ei afişează bannere cu mesaje de susţinere faţă de drepturile comunităţii LGBT, inclusiv privind legiferarea parteneriatului civil, şi au steaguri şi tricouri în culorile curcubeului.

La ora 17.00, participanţii vor pleca în marş către Piaţa Victoriei.

"Marşul Diversităţii”, aflat la a 13-a ediţie, va avea loc între orele 17.00 şi 19.30, pe Şoseaua Kiseleff, de la Piaţa Arcul de Triumf până la Piaţa Victoriei.

"Alătură-te miilor de oameni care ies an de an în stradă să ceară drepturi egale şi vizibilitate pentru comunitatea LGBT!”, scriu organizatorii pe pagina de Facebook a evenimentului.

Marşul este organizat de Asociaţia Accept, care apară şi promovează drepturile LGBT (lesbiene, gay, bisexuali, persoane transgender) la nivel naţional.

Tot sâmbătă a avut loc şi "Marşul Normalităţii", la care au participat aproximativ 100 de persoane. Protestul s-a încheiat după aproape trei ore, timp în care manifestanţii au scandat "Vrem o ţară, nu o colonie", "Noi suntem români, aici pe veci stăpâni" şi "Salvaţi familia tradiţională" şi au fluturat steagurile Partidului Noua Dreaptă. Ei mărşăluiesc în fiecare an cu ocazia organizării "Marşului Diversităţii".

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.